D taqendurt i tettlusu s waṭas tlemẓit n tura, tettwaxdem s leḥrir, teḥwec s leḥwaci neɣ s tesfifin, tettili-d ɣer laḥsab n lqedd d tfekka n tin ara tt-yelsen, llant tid i wumi xeddmen lefwaḍi, llant tid yettmelsan akken mebla lufwaḍi akken daɣen i llant tid yettmelsant s teḥzamt, llant daɣen tid ur yettmelsan ara s teḥzamt. Ma yella nuɣal ɣer ssdeq i ttεelliqent akked tqendurt-agi tamirant ad naf ttεelliqent ama d ddheb ama d lfeṭṭa-agi tamirant idyennulfan, tettɛelliq imeqyasen deg ifassen-is, imi llant tqendiyyar ur nesɛi ara iɣallen, ma yella d tabzimt neɣ d axellal, ur tessexdament ara deg tuṭṭfa n yiri n tqendurt, imi tiqendiyyar n tura ur hrawit ara am tid n zik.Akken id-tenna Nna Werdiya 70 n lesna «Tura snulfant-d tiqendiyyar-agi iḥemẓen akka, ttlusunt-tt ama ɣer tmeɣriwin ama deg uxxam ama, ttlusunt akked-s ddheb, ttlusunt lfeṭṭa xfifen, ma yella d tiqendiyyar n zik bdant la ttruḥunt tura, qqiment-d kan ɣer temɣarin.» (1)